ལན།བོན་ལུགས་ཀྱི་མདོ་རྒྱུད་གང་ལའང་སངས་རྒྱས་ཀྱི་མཚན་དཔེ་དང་སྐུ་ཡི་ཆ་ལུགས་བཤད་སྐབས་དབུ་ཡི་སྟེང་ན་འབུར་དགོས་པར་མ་གསུངས་ལ།དེ་བཞིན་དབུ་ལ་གཙུག་གཏོར་ཡོད་པའི་སྟོན་པ་ཁྲི་གཙུག་རྒྱལ་བ་ཞིག་ཀྱང་མཇལ་རྒྱུ་མེད།རྒྱུ་མཚན་ནི།དབུ་ཡི་གཙུག་གཏོར་རམ་གཙུག་ཕུད་ཞེས་པའང་སྟོན་པ་རྒྱལ་པོའི་ཆ་ལུགས་སྐབས་ཀྱི་དབུ་སྐྲ་གྱེན་དུ་བཅའ་བའམ་བཅིང་ཚུལ་ཞིག་ཡིན་པ་ལས་ཤ་འབུར་སོགས་གང་ཡང་མིན་པ་ནི།མདོ་ལས།དེར་རྒྱལ་བུ་ལ་བ་ཏིའི་ཐོད་ནི་བཅིངས།དར་དཀར་གྱི་རལ་ག་ནི་གསོལ།དབང་གི་གཙུག་ཕུད་ནི་བཅས།ཚེའི་ལན་ཕྲན་ནི་བླས།གསེར་གྱི་ཆག་ཤིང་ནི་བསྣམས།སོགས་ཀྱིས་ཤེས་ནུས།དེ་ནས་སྟོན་པ་རབ་ཏུ་བྱུང་སྐབས་དབུ་ཡི་གཙུག་གཏོར་རམ་གཙུག་ཕུད་བཅད་པའང་གོང་སྨྲས་མདོ་གཟེར་མིག་ལས།སྟོན་པ་གཤེན་རབ་སྐུ་མཆོག་ལ།།དབུ་སྐྲ་ལྕུག་མཉེན་གཡུ་མདངས་ལ།།དབང་གི་གཙུག་ཕུད་བཅས་པ་དང༌།།ཚེ་ཡི་ལན་ཕྲན་བླས་པ་ལ།།ཕུང་པོ་གཞོམ་གྱིན་ཤེད་སྨད་ནས།།སེམས་ཉིད་ཞི་ཞིང་གདུལ་བའི་ཕྱིར།།ཐུགས་རྗེ་སྤྲུལ་པའི་བྱིན་རླབས་ཀྱིས།།ནམ་མཁའ་སྟོང་པའི་ཁམས་དཀྱིལ་ནས།།སྤུ་གྲི་ངར་འབྱམས་རྣོ་བབས་ཏེ།།ཕྱག་གིས་བཞར་ནས་མདུན་དུ་སྤུངས།།ཞེས་པས་ངེས་སླ།